**GODIŠNJE IZVJEŠĆE O RADU ŠKOLSKE KNJIŽNICE STRUKOVNE ŠKOLE ĐURĐEVAC**

**Šk. god. 2019./2020.**

**Uvod**

U školskoj godini 2019./2020. nastava se zbog pandemije koronavirusa COVID-19 održavala većinu vremena u online obliku preko platforme za učenje Loomen. U tu svrhu, zbog nemogućnosti posjeta knjižnici, izrađena je online stranica pod nazivom Virtualna knjižnica SSDJ. U dane kada smo mogli polaziti nastavu i odlaziti u školu, učenici nisu mogli dolaziti u knjižnicu niti u njoj provoditi svoje slobodno vrijeme. Učenici su knjige vraćali na način da su knjige ostavljali u kutiji koja se nalazila ispred knjižnice (kako bi knjige bile u karanteni 72 sata), nakon čega su knjige dezinficirane i razdužene. Posudba knjiga vršila se na način da su predmetni nastavnici poslali knjižničarki popis učenika i naziv lektirnog djela te su isti naslovi bili učenicima dostavljeni nakon zaduženja, u roku od 15 do 20 minuta.

**Knjižnično – informacijska djelatnost**

* Upoznavanje učenika prvih razreda s knjižnicom, djelatnošću knjižnice i upis novih korisnika u knjižnicu. Obično tijekom rujna učenici s razrednicima dolaze u prostor knjižnice gdje se u 45 minuta upoznajemo, razgovaramo o zadaćama knjižnice, djelatnosti knjižnice, referentnoj zbirci, načinima korištenja građe unutar knjižnice i sl.
* **Objavljivanje vijesti na stranicama škole** – objavljeni naslovi: *Natjecanje iz njemačkog jezika, Natjecanje iz engleskog jezika, Međunarodni dan sjećanja na žrtve Holokausta, Treading oblikovanje obrva, Predstavljeni Kuo's profesionalni proizvodi, Školsko natjecanje za vozače motornog vozila, Sponzorstvo INA-e, Poticanje čitanja u Strukovnoj školi, Edukativna radionica za frizere, Kako se našminkati, Strukovna pobijedila Gimnaziju, Dan sigurnijeg interneta, Ah, ta veljača, Dani Marcela Kiepacha, Prvo mjesto na Međužupanijskom natjecanju vožnje motornog vozila, Županijsko natjecanje iz njemačkog, Sat razredne zajednice u prirodi, Mjesec hrvatskog jezika, Županijsko prvenstvo u košarci, Malonogometni turnir povodom Dana ružičastih majica, Međunarodni dan žena, Predstavljamo darovite učenike, Paula Fazlić plasirala se na državno natjecanje World Skills Croatia 2020., Lucija Tomrecaj plasirala se na državno natjecanje World Skills Croatia 2020, Edukacija kozmetičara, Prvo mjesto na županijskom natjecanju iz matematike, Županijsko natjecanje iz engleskog jezika, Integracijski sat engleskog i njemačkog jezika, Stjepan Molnar – međužupanijski prvak u programiranju, Županijska razina natjecanja 'Čitanjem do zvijezda', Nacionalna razina kviza 'Čitanjem do zvijezda', Europski dan jezika, Ne dvoji, za drugog izdvoji!, Dan kravate, Dan sjećanja na žrtvu Vukovara i Škabrnje, Osvojeno treće mjesto na natječaju 'Budi Neovisan', Izložba blagdanskih frizura, Osmisli naziv novog zvanja.*

Svi članci čuvaju se na web stranici u arhivi, po godinama. Kako bi im se pristupilo, potrebno se ulogirati korisničkim računom na stranicu.

* **Održavanje i uređivanje Facebook stranice Strukovne škole Đurđevac i Instagram profila** Strukovne škole Đurđevac. Obje društvene mreže sadrže vijesti koje se objavljuju na službenim stranicama Strukovne škole.
* **Izrada i održavanje web stranice 'Virtualna knjižnica SSDJ'** – **teme:** *Book preporuke, Covid-19, Za nastavnike i stručne suradnike, Lektira, Državna matura, Završni radovi, Referentna zbirka, Slobodno vrijeme, Izložba učeničkih radova, Noć knjige, Mjesec hrvatske knjige, Mreža čitanja, Web katalog knjižnice* – stranicu je moguće pronaći u google pretraživaču i dostupna je svima, stranica se redovito održava.

(<https://sites.google.com/view/virtualna-knjinica-ssdj/home>)

* **Snimanje i objavljivanje video uputa za učenike SSDJ za korištenje u online nastavi** - **teme**: *Slobodno vrijeme, Što sa završnim radovima?, Kako mogu pomoći svijetu?, Kako umetnuti sadržaj u wordu, Kako postaviti datoteke na Loomen za nastavnike, Kako postaviti datoteke na Loomen koristeći mobitel, eLektire – upute za korištenje, Carnet webmail, Umetanje fotografija u završni rad, Gmail, Numeriranje stranica u wordu, Naslovna stranica završnog rada, Idemo pisati završni rad!, Omoguru Reader – aplikacija za učenike s disleksijom i ostalim teškoćama* – video uratci su pohranjeni na YouTube kanalu knjižničarke i moguće ih je pregledati samo putem pozivnice, odnosno ne može im pristupiti šira javnost
* **Vođenje Vijeća učenika**. Svake godine, zajedno sa socijalnom pedagoginjom škole vodim Vijeće učenika koje se sastaje jednom mjesečno ili po potrebi. Na Vijeću obrađujemo različite teme, obilježavamo prigodne obljetnice, biramo osiguranje, rješavamo tekuće probleme, poboljšavamo rad škole i nastavnog procesa i sl.
* **Postavljanje sadržaja na Loomen**. Tijekom online nastave na platformi za online učenje postavljala sam sadržaje za učenike i nastavnike koji su se koristili u slobodno vrijeme ili za sat razredne zajednice. Obrađene teme: *Autorska prava u online okruženju, Kvit – autorska prava, Uskrs i svi ostali video uratci navedeni pod točkom 'Snimanje i objavljivanje video uputa za učenike SSDJ'.*
* **Nastavničko vijeće.** Redovito sudjelovanje na sjednicama nastavničkog vijeća.
* **Projekti.** Dogovor s nastavnicima oko dva projekta. **Prvi projekt u okviru** Erasmus+ KA2(229). Sastanku su prisustvovale socijalna pedagoginja Pera Sobota Frčak, nastavnice stručnih premdeta Željka Grobenski Senjan, Anica Čorba i Biljana Mlakar, nastavnica engleskog jezika Nika Kovačev i ja. Plan je bio prijaviti projekt na temu vježbeničke tvrtke i komunikacijskih vještina što bi pokrivalo područja dizajna, digitalnog marketinga, društvenih mreža i socijalnog poduzetništva. Zbog COVID – 19 pandemije nije bilo moguće ostvariti željeni plan.

**Drugi projekt.** Erasmus+ KA202 'Green Eco Centers'. Pozvani smo kao partneri od strane Makedonije i Švedske. Tema projekta je vezana za pravilno gospodarenje otpadom nastalim u kozmetičarstvu i frizerstvu, izrada udžbenika i izrada te korištenje eko proizvoda za kosu i kožu i njehova implementacija u školski praktikum te salone u kojima učenice pohađaju praksu. Projekt je uspješno prijavljen, ali se i dalje čeka što će s njime biti.

* **Završni radovi.** Pomoć učenicima oko pronalaska građe i pisanja završnog rada. Upite najčešće traže učenici koji pohađaju ekonomski smjer i učenice koje pohađaju kozmetičarski smjer. Tražene teme: *Tretman mješovite kože, maske za tijelo i depilacija šećernom pastom, Tretman lica mješovite kože, bojanje trepavice i anticelulitni tretmani, Tretman osjetljive kože, depilacija pastom i dnevni make – up; Bilanca, Prihodi i rashodi, Troškovi…*
* **Pomoć nastavnicima.** Nekim nastavnicima pružena je pomoć oko korištenja web stranice Strukovne škole. Često nastavnici imaju poteškoće prilikom uređivanja i postavljanja sadržaja i podataka na web mjesta na službenoj stranici škole.
* **Nabava stručne literature za nastavnike.** U 2020. nabavljena je stručna literatura na zahtjev nastavnika: Katarine Janči (nastavnica matematike), Leona Horvata (nastavnik matematike) i Damira Lovkovića (nastavnik matematike). Nabavljena je slijedeća literatura: *Matematika 1 – 1. i 2. dio za gimnazije i tehničke škole (2 komada), Matematika 1 – 1. i 2. dio, zbirka detaljno riješenih zadataka (2 komada), Matematika 3 – 1. i 2. dio (1 komad).* Literatura je naručena od Elementa d.o.o.

**Kulturno – javna djelatnost**

* **Školski list.** U sklopu projekta 'Poduzetnik za pet' pokrenuli smo školski list. Kao knjižničarka cijelu godinu prikupljam vijesti i podatke koje na kraju školske godine uvrštavam u školski list. Trenutno izlazi u tiskanom izdanju, ali je plan izdavati ga u elektronskom obliku. Ovo je 5. godina izlaženja.
* **Mreža čitanja.** Nekada kviz poznat pod nazivom 'Čitanjem do zvijezda'. Višegodišnje sudjelovanje u online kvizu. Više o tome u poglavlju 'Projekti i natjecanja'.
* **Dan ružičastih majica.** Svake godine u suradnji sa socijalnom pedagoginjom škole Petrom Sobotom Frčak (ili njenom zamjenom) te nastavnicima tjelesne i zdravstvene kulture organiziramo malonogometni turnir za sve učenike Strukovne škole Đurđevac. Prvenstvo traje tjedan dana, a polufinalnim i finalnim utakmicama prisustvuju svi razredi i nastavnici naše škole. Za djevojke koje ne žele igrati nogomet, organiziramo odbojkašku utakmicu. Svake godine imamo i gosta iz županije koji svojim prisustvom podsjeća na važnost netoleriranja nasilja u školama. Također, svi učenici taj dan nose ružičaste majice.
* **Noć knjige.** Svake godine obilježavamo Noć knjige bez obzira na to jel obilježavanje službeno prijavljeno ili nije. U 2020. godini tema je bila 'Knjige koje su kroz povijest mijenjale svijet'. Budući da je 2020. obilježila online nastava, Noć knjige obilježavali smo online putem. Naime svi nastavnici dobili su poveznicu na svoj mail kako bi ju proslijedili svojim učenicima. Za učenike su pripremljene dvije aktivnosti. Prva je prezentacija izrađena u alatu Piktochart. U prezentaciji se nalazi dvadesetak književnih i znanstvenih djela koja su utjecala na znanost, društvo i književnost, a druga aktivnost je Escape room u obliku pitanja 'Idol svojega doba'. Prezentacija i igra Escape room dostupni su na stranicama Virtualne knjižnice. (Dostupno na: <https://sites.google.com/view/virtualna-knjinica-ssdj/no%C4%87-knjige/no%C4%87-knjige-2020> 19.2.2021.)
* **Mjesec hrvatske knjige.** Obilježavamo svake godine. Tema je bila 'Razlistaj se!', a svi zainteresirani učenici i nastavnici mogli su poslati svoje fotografije knjiga ili stihova u prirodi. Aktivnost je provedene u suradnji s nastavnicama hrvatskog jezika. Na vratima knjižnice osvanulo je i drvo koje je umjesto listova imalo stihove poznatih hrvatskih pjesnika.
* **Dan kravate.** Na Vijeću učenika obilježen je Dan kravate. Aktivnost je organizirana u suradnji s pedagogom Filipom Adakovićem i socijalnom pedagoginjom na zamjeni Helenom Mihoci. Za učenike je organizirana radionica na kojoj su trebali vezati različite komplicirane čvorove kravata kao npr. Trinity čvor, Windsdor čvor i sl.
* **Dan sigurnijeg interneta.** Obilježen je sa skupinom učenika s teškoćama, odnosno razrednim odjelima Pomoćnih kuhara i slastičara. Učenici su odigrali kviz na temu zaštite osobnih podataka na internetu. Dotakli smo se Facebooka i Instagrama te lozinki. U suradnji sa socijalnom pedagoginjom Petrom Sobotom Frčak.
* **Svjetski dan medijske pismenosti.** Za učenike su pripremljeni materijali na temu 'Autorska prava u online okruženju' izrađeni u programu Piktogram. Također, svoje znanje mogli su provjeriti u kvizu o autorskim pravima postavljenom i izrađenom u Kahootu.
* **Uskrs.** Za učenike je izrađen kratak plakat na temu Uskrsa i uskršnjih običaja u Hrvatskoj.
* **Dan hrvatskog jezika.** Izrađen je plakat na temu povijesti hrvatskog jezika koji je izložen na vrata školske knjižnice te 'potjernice' poznatih znanstvenika, povjesničara i književnika čija je jedina krivica unapređenje i borba za hrvatski jezik kakvog imamo danas.

**Stručno – knjižnična djelatnost**

* **Nabava knjižnične građe.** U šk. god. 2019./2020. nabavljena je građa za potrebe online kviza 'Mreža čitanja' i to: *Nina George. Mala pariška knjižara. (3 kom.), M. U. Kako pronaći ljubav u knjižari. (3 kom.) i Amy Meyerson. Nebo puno knjiga. (3 kom.).* Literatura je nabavljena iz sredstava škole, a dobavljač je Katarina Zrinski d.o.o.

Također, na temelju dobivenih sredstava Ministarstva znanosti i obrazovanja za opremanje školskih knjižnica srednjih škola obaveznom lektirom i stručnom literaturom u 2020. godini (Klasa: 602-01/20-01/00682) naručeni su slijedeći naslovi: *Boccaccio. Dekameron. (10 kom.), Ibsen, Henrik. Nora ili Lutkina kuća. (10 kom.), Gundulić, Ivan. Osman. (3 kom.), Gundulić, Ivan. Suze sina razmetnoga. Dubravka. (10 kom.).* Utrošeno je ukupno 3.150,03 kune od dobivenih 3.150,00 kuna. Naslovi su naručeni iz knjižare Školska knjiga.

* **Nabava materijala za popravak knjiga.** Redovitim godišnjim pregledavanjem knjižne građe utvrđena su neka oštećenja te je u skladu s nastalim oštećenjima nabavljen materijal za popravak hrbata knjiga i unutarnjih stranica knjiga. Naručeno je: *Filmoplast P90 4 cm (1 kom.), Filmoplast SH 3 cm (1 kom.), TFR tekstil. Traka 8 cm x10 m, siva (1 kom.).* Materijal je nabavljen od proizvođača LDC i plaćen je 539, 00 kuna. Sredstva je dala škola.
* **Inventarizacija, signiranje, klasifikacija i katalogizacija.** Sve su naručene knjige inventarizirane i katalogizirane te smještene na police ili uručene nastavnicima za daljnji rad.
* **Financijske provjere s računovodstvom.** Ovisno o potrebi i nejasnoćama, provode se povremene financijske provjere tijekom godine te redovita, jednom godišnje, na kraju kalendarske godine.
* **Klasifikacija i katalogizacija časopisa.** U Strukovnoj školi Đurđevac časopisi nikada nisu bili klasificirani niti katalogizirani. U 2020. krenula sam s katalogiziranjem časopisa u Excel tablici. Podaci o brojevima, vrstama časopisa i temama nisu navedeni u inventarne knjige niti su katalogizirani i klasificirani na način na koji su to knjige. Dakle, nema neke službene upute niti odredbe prema kojoj se to trebalo napraviti. Ovo je interna katalogizacija i klasifikacija kako bi knjižničarka imala uvid u brojeve i teme.
* **Redovni godišnji otpis.** Na kraju svake godine vrši se redoviti godišnji otpis knjižnične građe prema pravilima koje propisuje NSK.
* **Redovne obavijesti dužnicima.** Mjesečno obilaženje svih razreda i podsjećanje dužnika na vraćanje knjiga i rješavanje problema tipa gubitka knjige i njezine nadoknade. Izvješće o dužnicima dobivaju i razrednici.
* **Upisnik knjižnica i prikupljanje statističkih podataka.** U 2020. prema nalogu Nacionalne i sveučilišne knjižnice, provjeren je Upisnik knjižnica. Utvrđeno je da je knjižnica Strukovne škole Đurđevac uvedena u Upisnik knjižnice. Također, uneseni su svi potrebni podaci u Sustav statističkih podataka Nacionalne i sveučilišne knjižnice.
* **Revidiranje pravilnika o Radu školske knjižnice.** Prema izmijenjenom Zakonu o knjižnicama i Standardima za školske knjižnice, potrebno je revidirati Pravilnike o radu školskih knjižnica. Budući da je Pravilnik naše škole zastario, bilo ga je potrebno urediti, što je i učinjeno.

**Virtualna knjižnica SSDJ**

Virtualnoj knjižnici SSDJ može pristupiti svatko, neovisno o tome je li polaznik ili zaposlenik Strukovne škole Đurđevac. Stranica je izrađena pomoću Google Sites alata i bilo je potrebno mnogo vremena kako bi se izradila. Stranica je izrađena u vrijeme početka pandemije COVID-19 i za potrebe prelaska na online nastavu. Stranica je podijeljenja u nekoliko područja i vrlo je pregledna, pretraživa i svrhovita. Sadržaj je prvenstveno namijenjen učenicima i nastavnicima kako bi poboljšali svoj rad i pronašli potrebne, relevantne informacije. Osim prevladavajućeg stručnog dijela, može se pronaći sadržaj za slobodno vrijeme te informacije vezane za čitanje i kulturu tipa Bookice (preporuke knjiga), izložbe učeničkih fotografija te informacija o kvizu 'Mreža čitanja'.

Sadržaj stranice se nastavio ažurirati i nadopunjavati iako se nastava odvija u prostoru škole.

**Pohađanje edukacija**

1. Stručni skup Županijskom stručnog vijeća školskih knjižničara Koprivničko – križevačke županije. Medijska pismenost. Trajanje skupa: 6 sati. Osnovna škola Vladimir Nazor Križevci. Križevci. 13. veljača 2020.

Teme i predavači: *Andrea Katanović Babić: Osvrt na Svjetski kongres školskih knjižničara; Ljiljana Vugrinec: Analiza stanja školskih knjižnica u KKŽ za 2018. prema podacima iz online sustava i preporuke za prikupljanje i unos podataka u 2019.; Danijela Petrić, Valentina Mikec: Digitalne slikovnice Knjižnice i čitaonice 'Fran Galović' Koprivnica; Stojanka Lesički: Erasmus projekt Medijska pismenost; Stjepana Kadić: Erasmus projekt SLAM; dr.sc. Igor Kanižaj: Kako provjeravati sadržaj i informacije u virtualnom prostoru?; Suzana Knežević: Povijest knjižnice Križevačke eparhije.*

1. Webinar 'Virtualna knjižnica'. Trajanje skupa: 1 sat. 07. travnja 2020.

Teme i predavači: *Dragica Pršo: Izrada Virtualne knjižnice zbog održavanja nastave na daljinu.*

1. Stručni skup Županijskog stručnog vijeća školskih knjižničara Koprivničko – križevačke županije. Biblioterapijski pristupi u školskoj knjižnici. Trajanje skupa: 3 sata. 5. studeni 2020.

Teme i predavači: *Igor Radmilović: E-učenje kao prostor za afirmaciju knjižnice. Dunja Golubić: Knjižničari o metodi biblioterapije u školi. Adrijana Hatadi: Biblioterapija u školskoj knjižnici. Adela Granić: Napredovanje. Nataša Karlovčec: Novosti iz HUŠK-a. Ljiljana Vugrinec: Upisnik knjižničara.*

1. Webinari za stručne suradnike knjižničare. Oblici i prevencija elektroničkog nasilja. Trajanje skupa: 1 sat. Predavačica: doc.dr.sc. Lana Ciboci.
2. Carnet lms - loomen. Digitalna tehnologija u učenju i poučavanju. 8. srpnja 2020.
3. CARNET lms – loomen. Istraživačko učenje. 2. srpnja 2020.
4. CARNET lms – loomen. Vrednovanje kao dio kurikulumskog kruga. 13. ožujka 2020.
5. CARNET lms – loomen. Dan sigurnijeg interneta. 29. veljače 2020.
6. CARNET lms – loomen. Vrednovanje. 02. veljače 2020.
7. CARNET lms – loomen. Pružanje podrške. 06. siječnja 2020.

**Projekti i natjecanja**

1. **Čitanjem do zvijezda/Mreža čitanja.** U školskoj godini 2019./2020. organiziran je online kviz znanja i kreativnosti na kojem su sudjelovale učenice Marina Jendrašić (2.b) i Paula Posavec (3.a). Kviz se održava u tri razine, a učenice su zasada uspješno plasirane na županijsku razinu kviza. Tema ovogodišnjeg čitalačkog kviza je 'Knjiga, knjižara, knjižnica', a pitanja se odnose na djela: 'Mala pariška knjižara' Nine George, 'Kako pronaći ljubav u knjižari' Veronice Henry i 'Nebo puno knjiga' Amy Meyerson.

Sa svakom razinom, čita se nova knjiga, a pitanja postaju kompliciranija i odnose se na prethodno pročitane knjige te književni pravac, razdoblje i biografiju pisca. Prva razina održavala se 4. prosinca 2020., druga razina 5. ožujka 2021. i treća razina 14. svibnja 2021. (<https://sites.google.com/a/knjiznicari.hr/knjiznicari/projekti-i-aktivnosti/citanjem-do-zvijezda-1/citanjem-do-zvijezda-ss-2019-20> Dostupno: 23.2.2021.)

1. **Budi NeOvisan.** Natječaj edukativnih filmova iz područja prevencije raspisan je od strane Koprivničko – križevačke županije i Povjerenstva za suzbijanje zlouporabe droga za sve učenike osnovnih i srednjih škola. Prvotna ideja je bila organizirati festival edukativnih filmova za sve učenike i nagraditi pobjednike izletom, međutim pandemija COVID-19 je to spriječila pa su učenici i mentori dobili novčane nagrade.

Iz naše škole na natječaju su sudjelovali Dominik Odobašić (3.a), Marin Đipalo (4.a), Martin Filipović (4.a) i Marcel Turbelija (4.a). Ja sam se vodila kao mentorica. Učenici su snimili film 'Što želiš postati?' i tematizirali ovisnost o alkoholu. Osvojeno je 3. mjesto u kategoriji srednjih škola.

1. **Rad u povjerenstvu natjecanja Čitanjem do zvijezda.** Školska knjižničarka je bila član povjerenstva za provedbu školske razine natjecanja 'Čitanjem do zvijezda' u Gimnaziji dr. Ivana Kranjčeva Đurđevac.
2. **Rad u povjerenstvu natjecanja Čitanjem do zvijezda.** Školska knjižničarka je bila član povjerenstva za provedbu regionalne razine natjecanja 'Čitanjem do zvijezda' u Gimnaziji dr. Ivana Kranjčeva Đurđevac.
3. **Rad u povjerenstvu natjecanja Čitanjem do zvijezda.** Školska knjižničarka je bila član povjerenstva za provedbu državne razine natjecanja 'Čitanjem do zvijezda' u Gimnaziji dr. Ivana Kranjčeva Đurđevac
4. **Projekt Strukovne škole Đurđevac 'Light my engine' Erasmus + KA229.** Školska knjižničarka sudjelovala je u provedbi projektnih aktivnosti Strukovne škole Đurđevac u sklopu Erasmus + projekta 'Light my engine' u 2019./2020. godini.